CELEX: 32014R1215
Language: ro
Date: 2014-11-11 00:00:00
Title: Regulamentul de punere în aplicare (UE) nr. 1215/2014 al Comisiei din 11 noiembrie 2014 privind clasificarea anumitor mărfuri în Nomenclatura combinată

14.11.2014   
            
            
               RO
            
            
               Jurnalul Oficial al Uniunii Europene
            
            
               L 329/11
            
         REGULAMENTUL DE PUNERE ÎN APLICARE (UE) NR. 1215/2014 AL COMISIEI
   din 11 noiembrie 2014
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
            
         
               (5)
            
            
               Comitetul Codului vamal nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2014.
      
         
            Pentru Comisie,
         
         
            pentru președinte
         
         Heinz ZOUREK
         
            Director general pentru impozitare și uniune vamală
         
      
   
   
      (1)  JO L 256, 7.9.1987, p. 1.
   
      (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un panou solar, cu dimensiuni de aproximativ 2 × 2 m, alcătuit din 25 de tuburi din sticlă vidate montate în paralel și interconectate printr-o țeavă colectoare. Fiecare tub vidat este compus din două țevi concentrice, care conțin un fluid de transfer termic. Țeava interioară a fiecărui tub este acoperită cu un strat de absorbție.
                  Energia solară este absorbită de stratul de pe țeava interioară a tuburilor și este transformată în energie termică. Căldura este apoi transferată fluidului de transfer termic, care se transformă în gaz, se ridică și transferă căldura către țeava colectoare (un colector din cupru).
                  Căldura este transferată ulterior de la țeava colectoare la un rezervor de stocare a apei printr-un sistem de conducte conținând fluid de transfer termic care circulă cu ajutorul unei pompe cu comandă.
                  Pompa, dispozitivul de comandă, sistemul de conducte și rezervorul de apă nu sunt incluse în momentul prezentării.
                  Panoul solar este utilizat în sistemele de încălzire solară a apei și este destinat să fie montat pe acoperiș.
               
               
                  8419 19 00
               
               
                  Clasificarea se stabilește pe baza regulilor generale 1, 2(a) și 6 de interpretare a Nomenclaturii combinate, precum și pe baza textului de la codurile NC 8419 și 8419 19 00.
                  Panoul solar are caracterul esențial al unui articol complet sau finit (instalații pentru încălzirea apei) deoarece conține toate componentele necesare pentru producerea de căldură. Componentele lipsă sunt folosite pentru transferul căldurii și pentru stocarea apei. Prin urmare, clasificarea la subpoziția 8419 90 85 ca „părți pentru încălzitoare de apă” este exclusă.
                  Deoarece panoul solar transformă energia solară în energie termică, acesta nu poate fi considerat un simplu schimbător de căldură de la subpoziția 8419 50 [a se vedea, de asemenea, notele explicative ale Sistemului armonizat aferente poziției 8419, grupa I litera (B)].
                  Panoul solar trebuie clasificat așadar la codul NC 8419 19 00 ca „alte încălzitoare de apă neelectrice, cu încălzire instantanee sau cu stocare” (a se vedea, de asemenea, notele explicative ale Sistemului armonizat aferente poziției 8419, grupa I, ultimul paragraf).